text: Anni Matthiesen: Ministeren lovgiver på for tyndt grundlag
  06 oktober 2017 kl. 15.00
  Undervisningsministeren har fjernet internettet ved eksamen i gymnasiet. Den sydjyske folketingspolitiker Anni Matthiesen (V) er helt uenig i den beslutning og siger, at lovændringen er baseret på formodninger. 
  Anni Matthiesen er slet ikke enig i den beslutning, undervisningsminister Merete Riisager (LA) har taget, om at forbyde internettet ved eksamener i gymnasiet. Hun mener ikke, at grundlaget for lovændringen er god nok.
  - Der er måske kommet lidt flere tilfælde af snyd, men der er jo samtidig kommet flere skriftlige eksamener. Og så er antallet ikke steget, siger Anni Matthiesen til TV SYD og henviser til undervisningsministeriets egne tal.
  Hun mener, at Merete Riisager har gennemført lovændringen udelukkende på formodninger, om at eksamensnyd er blevet mere udbredt.
  - Det er kritisk. Hun burde have igangsat en undersøgelse for at få bekræftet hendes formodning, inden hun tog så drastiske skridt, som hun har gjort.
  
  